**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О ПЕЧАТУ**

**ДРЖАВНИХ И ДРУГИХ ОРГАНА**

Члан 1.

У Закону о печату државних и других органа („Службени гласник РС”, број 101 /07) у члану 1. став 1. после речи: „намена,” додаје се реч: „ форма,”.

Члан 2.

После члана 2, додају се наслов изнад члана и члан 2а који гласе:

„Форма печата

Члан 2a

Печат се користи у електронској форми када се придружује електронском документу или у форми отиска на папирном документу.

Државни и други органи и имаоци јавних овлашћења користе квалификовани електронски печат када врше послове из свог делокруга употребом информационо-комуникационих технологија.

Печат из става 2. овог члана има спољни приказ прописан овим законом.”

Члан 3.

У члану 3. после става 3. додају се нови ст. 4. и 5, који гласе:

„Квалификовани сертификат за електронски печат, поред података из ст.1–3. овог члана, осим грба који се налази само у његовом спољном приказу, садржи и друге податке у складу са прописима којима се уређују услуге од поверења у електронском пословању.

Веза између података за валидацију електронског печата и идентитета печатиоца садржана је у електронској потврди, односно квалификованом сертификату за електронски печат.”

Члан 4.

У наслову изнад члана 5. после речи: „печата” додају се речи: „у форми отиска”.

Члан 5.

У наслову изнад члана 6. после речи: „печата” додају се речи: „у форми отиска”.

Члан 6.

После члана 6. додају се наслов изнад члана и члан 6а који гласе:

„Облик, величина и начин исписивања текста у спољном приказу квалификованог електронског печата

Члан 6a

Текст у спољном приказу квалификованог електронског печата исписује се у правоугаоном пољу најмање ширине 30 mm и висине 20 mm.

Са леве стране приказује се грб, а десно од грба исписује се садржина печата из члана 3. овог закона по левој маргини.

Садржина печата из става 2. овог члана исписује се тако што се у првом реду исписује назив Републике Србије.

У спољном приказу печата органа чије је седиште на територији аутономне покрајине, назив аутономне покрајине исписује се у првом следећем реду испод назива Републике Србије.

У следећем реду исписује се назив органа.

Назив органа управе у саставу министарства исписује се у следећем реду, а у наредном седиште органа, односно органа управе у саставу министарства.

Ако је организациона јединица у државном и другом органу овлашћена да одлучује у управном поступку или у другим појединачним стварима, у следећем реду исписује се назив и седиште те јединице.

У случају када се, у складу са овим законом, текст печата органа исписује и на језику и писму националних мањина, текст у спољном приказу квалификованог електронског печата исписује се и на језику и писму националних мањина, у наставку текста печата на српском језику ћириличког писма.”

Члан 7.

У члану 7. став 1. после речи: „бојом” додају се речи: „и најмање један квалификовани електронски печат”.

У ставу 2. после речи: „примерак” додају се речи: „печата за отисак”, а после речи: „органа” додају се запета и речи: „док сваки издати квалификовани електронски печат има јединствен серијски број који је садржан у квалификованом сертификату за електронски печат”.

Члан 8.

У наслову изнад члана 8. после речи: „печат” додају се речи: „у форми отиска”.

Члан 9.

У члану 9. став 1. после речи: „печат” додају се речи: „у форми отиска”.

После става 1. додају се нови ст. 2. и 3, који гласе:

„Квалификовани електронски печат и квалификовани електронски печат на даљину чувају се и њима се рукује у складу са прописима којима се уређују услуге од поверења у електронском пословању.

Квалификованим електронским печатом, изузетно, може се руковати и ван службених просторија када треба извршити службене радње ван тих просторија.”

Досадашњи ст. 2. и 3. постају ст. 4. и 5.

Члан 10.

У члану 10. после става 1. додају се нови ст. 2. и 3, који гласе:

„Захтев за прибављање сагласности из става 1. овог члана приликом набавке печата подноси се путем услуге електронске управе на порталу е Управа, у складу са законом којим се уређује електронска управа.

Услугу из става 2. овог члана објављује Министарство, у складу са законом којим се уређује електронска управа.”

Досадашњи ст. 2 и 3. постају ст. 3 и 4.

После става 4. додаје се став 5, који гласи:

„Министарство одлуку из става 4. овог члана доставља електронским путем у јединствени електронски сандучић на порталу е Управа.”

Члан 11.

У члану 13. после става 1. додаје се нови став 2, који гласи:

„Изузетно, у случају наступања разлога из става 1. овог члана, као и у случају престанка важења или опозива квалификованог сертификата за електронски печат у складу са прописима којима се уређују услуге од поверења у електронском пословању, квалификовани сертификат за електронски печат опозива се без одлагања, односно престаје да важи и ставља се ван употребе, с тим да се средство за креирање квалификованог електронског печата не уништава, већ се трајно чува у службеним просторијама органа, под надзором овлашћеног лица.”

У досадашњем ставу 2. који постаје став 3. после речи: „печата” додају се речи: „из става 1. овог члана”, а после речи: „покрајине” додају се речи: „путем портала е Управа”.

Члан 12.

У наслову изнад члана 14. после речи: „печата” додају се речи: „или средства за креирање квалификованог електронског печата”.

У члану 14. у ставу 1. после речи: „органу аутономне покрајине” додају се речи:

„путем портала е Управа”.

После става 1. додаје се нови став 2. који гласи:

„Нестало или изгубљено средство за креирање квалификованог електронског печата пријављује се без одлагања Министарству и пружаоцу услуга издавања квалификованог сертификата за електронски печат, који је дужан да квалификовани електронски печат опозове у складу са прописима којима се уређују услуге од поверења у електронском пословању.”

У досадашњем ставу 2. који постаје став 3. после речи: „печатом” додају се речи: „односно средством за креирање квалификованог електронског печата”, после речи: „печат” додају се речи: „односно средством за креирање квалификованог електронског печата”, а после речи: „за” додаје се реч: „њихово”.

Досадашњи став 3. постаје став 4.

У досадашњем ставу 4. који постаје став 5. после речи: „губитка” додају се запета и речи: „односно нестанка или губитка средства за креирање квалификованог електронског печата.”

Досадашњи став 5. постаје став 6.

Члан 13.

У наслову изнад члана 15. после речи: „печата” додају се речи: „или средства за креирање квалификованог електронског печата”.

У члану 15. после става 2. додаје се став 3. који гласи:

„У случају несталог или изгубљеног средства за креирање квалификованог електронског печата, издаје се нови квалификовани електронски печат на основу сагласности министарства, а у складу са прописима којима се уређују услуге од поверења у електронском пословању.”

Члан 14.

У члану 16. став 1. после речи: „печат” додају се речи: „у форми отиска”, а после речи: „тексту:” реч: „печаторезница” замењује се речју: „предузетник”.

После става 1. додаје се нови став 2. који гласи:

„Квалификовани електронски печат издаје пружалац услуге издавања квалификованог сертификата за електронски печат, у складу са прописима којима се уређују услуге од поверења у електронском пословању.”

Досадашњи ст. 2. и 3. бришу се.

 Члан 15.

У члану 17. став 1. реч: „печаторезница” замењује се речју: „предузетник”.

У ставу 2. речи: „печаторезница је дужна” замењују се речима: „предузетник је дужан”.

Члан 16.

У члану 18. после речи: „отисак” додају се запета и речи: „односно спољни приказ”, а после речи: „примерака печата” додају се запета и речи: „односно јединственом серијском броју који је садржан у квалификованом сертификату за електронски печат”.

Члан 17.

У члану 19. после речи: „евиденцију” додају се речи: „у електронском облику”, после речи: „броју примерака печата,” додају се речи: „јединственом серијском броју,” после речи: „изгубљеним” додају се запета и речи: „истеклим и повученим”, а после речи: „отисак” додају се запета и речи: „односно спољни приказ”.

Члан 18.

У члану 20. став 1. речи: „рад печаторезница” замењују се речима: „пружаоца услуге издавања квалификованих сертификата за електронски печат,”.

Члан 19.

После члана 20. додаје се члан 20а који гласи:

„Члан 20а

Надзор над радом пружалаца услуге издавања квалификованих сертификата за електронски печат врши надлежни орган у складу са прописима којима се уређују услуге од поверења у електронском пословању.”

Члан 20.

Члан 21. брише се.

Члан 21.

У члану 22. став 1. мења се и гласи:

„Новчаном казном од 50.000 до 500.000 динара казниће се за прекршај предузетник:”

Алинеја прва брише се.

Став 3. брише се.

Члан 22.

 Члан 23. мења се и гласи:

„Члан 23.

„Новчаном казном од 15.000 до 50.000 динара казниће се за прекршај одговорно лице у органу:

- ако рукује квалификованим електронским печатом ван службених просторија за извршење радњи које нису службене (члан 9. став 3);

- ако наручи печат без сагласности надлежног органа и такав печат употреби (члан 10. став 1);

- ако не уништи печат који је постао неодговарајући (члан 13. став 1);

- ако не пријави нестанак или губитак печата или у року не поднесе захтев за оглашавање печата неважећим (члан 14. ст. 1. и 4);

- ако не пријави нестало или изгубљено средство за креирање квалификованог електронског печата пружаоцу услуга издавања квалификованог сертификата за електронски печат (члан 14. став 2);

- ако не достави отисак печата, односно спољни приказ квалификованог електронског печата и податке о броју примерака печата, односно јединственом серијском броју који је садржан у квалификованом сертификату за електронски печат и датуму почетка употребе печата (члан 18).

Члан 23.

Члан 25. брише се.

Члан 24.

У року од 30 дана од дана почетка примене овог закона, органи којима су издати квалификовани сертификати за електронски печат у складу са прописима којима се уређују услуге од поверења у електронском пословању, дужни су да ускладе спољни приказ квалификованог електронског печата са одредбама овог закона и о томе обавесте министарство надлежно за послове управе.

Члан 25.

Овај закон ступа на снагу осмог дана од дана објављивања у „Службеном гласнику Републике Србије”, а примењује се истеком 30 дана од дана ступања на снагу овог закона, осим одредбе члана 11. која уређује начин прибављања сагласности на садржину и изглед печата у делу који се односи на печат у форми отиска, која се примењује од 1. јануара 2022. године.